
Karta i teritorija

(odlomak)
Rastkanje stvari i eskalacija Zla

Stvarnost, ne samo politička, osula se i razlila. Pokuljala je kao bujica sa svim onim na​nosom koji bujica u sebi nosi i prelila i još uvijek preliva glat-ke površine stvarnosnog ogledala. Figure i likovi, površine i putevi koji se u njemu reflektiraju, pomiješani su, razmazani i nejasni. Jedan vid estetizacije, igre doslovnog i izvede​nog, kao u nekom nepredvidivom hepeningu, gdje cjelina ne uspijeva da obuzda dijelove, stupio je na mjesto stvarnosnog ogle-dala, dok se sama stvarnost skriva ispod ogledalske po​vršine.

Govor koji bi htio da takvo stanje stvari opi​še ne može nikako da izbjeg-ne usudu ove razlivenosti i izmiješanosti; on je, takođe, maglovit, rastočen i zbrkan i teško mu polazi za rukom da bude razgovijetan i sveobuhvatan, da igru dos​lovnog i izvedenog artikulira u pravcu povije​snog usmjerenja. Zbrk-anost i pomiješanost stvarnosti, on osjeća na svojoj vlastitoj koži kao drugu stranu istog lista. 

Za mišljenje/djelovanje koje odista hoće biti mišljenje, a ne puki privje-sak i instrument ne​čeg drugog, postavlja se onda pitanje kako pro​govo-riti/djelovati u sveopštem rasulu životnih formi, a da taj govor bude povije-sno suvisao, s pogledom naprijed i nazad istovremeno. Dru​gim riječima: kako izbjeći zamci još jednog pro​izvođača zbrke i rastakanja same stvarnosti koja, kao takva, ostajući bez svog povijesnog smjera/smisla, sve više dopu-šta terorisanje cjeline od strane dijelova, ili njihovog međusob​nog sukoba.

U opštoj poplavi retoričke izvjesnosti koja samo mišljenje instrumentali-zira, a što je os​novna odlika našeg komunikativnog djelova​nja, ovaj problem kao da i ne postoji. Sve je u tom rastrzanom lancu jasno, jednoznačno. Neiz​vjesnosti nema, dilema ima još manje. Samo što je ta jednodimenzionalna jasnoća u znaku plu​rala, a ne singulara, razbacanih karika, ali ne i lanca koji ih veže. Tako se singularna nejasnoća, koja se ispostavlja kao usahlost reali-zacije hu​manističke vizije svijeta, izrođava u mnoštvo jednodimenzionalnih jasnoća (istina), koje su u međusobnom sporu, bez vidljivog napora da bar jednim dijelom opštu nejasnoću i dodirnu, a kamoli razbistre, ili razbacane i suprotstavljene karike lanca povežu. Protivpoložene istine ne​povezanih dije-lova/karika još više produbljuju neistinu cjeline/lanca.

U takvoj situaciji, zacijelo, i samo mišljenje je pocijepano i potčinjeno je-dnodimenzionalnosti i partikularnosti. Ono odstupa od onog što mi​šljenje, kao čitanje svih mogućnosti, jeste, sa​mim tim što mišljenju cjeline pretposta-vlja lici​taciju među njenim dijelovima. Time se ono, kao oruđe, stavlja u po-gon te pocijepanosti i partiku​larnosti. Tehničari praktičnog znanja, kako Sa-rtre naziva intelektualce, postaju tako pogon​ski tehničari praktičnog znanja. Jasnoća i samo​uvjerenost njihovog mišljenja, koje se upinje da argumentira partikularnost kao opštost, dio kao cjelinu, prvi je znak abdikacije mišljenja samog.

Još Sokrat je govorio da nas uvid u vrlinu čini slobodnim prema njoj, jed-nako kao što nas uvid u stanje stvari kao cjeline čini slobodnim prema nje-mu. Bez ove slobode, mišljenje je osu​đeno ili da tumara ili da služi, i pri to-me da bude osiono u svojoj nedodirljivosti i neprikosnovenosti.

Stoga se pitanje mišljenja, koje “ne popušta u odnosu na misao” posebno oštro i, rekao bih, odgovorno postavlja u ovim dramatskim povi​jesnim situa-cijama; situacijama u kojima se stvarnost osipa i gdje sam nanos koji ona sa sobom nosi i prekriva glatku površinu stvarnosnog ogledala, otkriva tenden-ciju njegovog uni​štenja, pri čemu razbijeno ogledalo ne može da čuva više ono što je ispod ogledalske površine. Razabrati tu tendenciju, zaviriti, sa po-gledom naprijed i nazad, i ispod ogledalske površine – na kojoj su figure i li-kovi izmiješani i isprepletani – za misao znači: oduprijeti se njenoj zloj namjeri. A zlih namjera u nanosu razuzdane stvarnosne bujice ima napretek i njihovim sta​panjem i povezivanjem otvorena su vrata za nastupanje samog Zla.

Taj svoj zadatak u najvećem svom dijelu naša misao kao da je napustila; nažalost, time je napustila i samu sebe. Odgovornost što je i ona omogućila, svojim zatvaranjem među četiri zida ili, pak, svojim stavljanjem na raspo-laganje, da sukobljeni partikularizmi rade na razbijanju cjeline, time je još veća. Ona nije rezultat njene nemoći, nego prije svega njenog abdiciranja, ili stavljanja na uslugu partikularnosti, koja zahti​jeva od nje da je opravda i obrazloži kao univer​zalnost, sa izbrisanom razlikom i ukinutim plu​ralizmom unutar nje same. Jer, pluralizam iz​veden na partikularizmu je monistički; on zahti​jeva homogenizaciju partikularnog, odakle proizilaze i sve ostale homo-genizacije, sve do ho​mogenizacije samog mišljenja, čiji horski karak​ter je opredjeljujuće obilježje njegovog nastupanja/djelovanja. Pogled unazad, promoviranje mitskog kao povijesne istine, najčešći je argumentacioni mate-rijal za promicanje partikularnog do ranga univerzalnog. Time se univerzal​nost naroda, čovjeka svodi na njegovu partikularnu odredbu. Pristajanjem na ovakav izazov partikularnog, misao definitivno zalaže svoj autoritet miš-ljenja i ostaje unutar dijela kome revnosno služi. Uvid u cjelinu i njeno povi-jesno usmjerenje za takvu misao nije više neophodan. Ona se gradi i ostaje unutar ove partikularnosti. Slobodu uvida u stanje stvari cjeline ona nije, da-kle, za sebe izborila; nesloboda ili predrasuda su njen određujući princip. Ali, opaka nesloboda i opaka predrasuda, budući da o samom stanju stvari nije više riječ, nego o njihovoj upotrebi u sukobu partikularnih ideologija.

Diferencijacija i ustanovljenje razlike u os​novi je mišljenja. Ona je, tako-đe, i u osnovi de​mokratizacije društvenih odnosa: proces demo​kratizacije bez procesa diferencijacije je puka iluzija. Međutim, proces diferencijacije sadrži u sebi još jednu bitnu odredbu kao svoj sastavni i nerazlučivi dio – proces integracije. Diferenci​jacija koja ne pretpostavlja i ne nosi u sebi inte​graciju gubi svoj raison d'etre. Jer, dezintegra​cija dovodi u pitanje smisao di-ferencijacije. Razabrati izmiješane i razlivene figure i likove na stvarnosnoj ogledalskoj površini znači uvesti razliku, diferencirati ih da bi se stvarnost integrirala/raspoznala.

Homogenizacija partikularnog ukida dife​rencijaciju unutar sebe, a uvodi je na razini cjeline kao suprotstavljenost njenih dijelova. Diferencijacija zat-vorenih i monadičnih dijelova nije praćena integrativnim procesima, nego dezintegrativnim, budući da su homogenizirani di​jelovi neprobojni za regu-lativnu ideju same cjeline. U izboru i licitaciji dijelova ili pretenziji dijela da postane cjelina, cjelina se, zapravo, gubi, dezintegrira. Njen povijesni smisao sa po​gledom naprijed i nazad, utemeljen na humani​stičkoj viziji svijeta, sve više iščezava u vaku​umu suprotstavljenih i pobunjenih dijelova.

Mišljenje, koje se izdaje za pravo, mora upo​zoriti i raskrinkati ovu dezin-tegrirajuću diferen​cijaciju ukoliko ne želi da bude saučesnik daljeg rastaka-nja stvari i potpune eskalacije Zla.       

                                                                    (Odjek, septembar, 20/1988.)

Kultura u sumraku prirode

Kultura i Evropa poslije 1992.

Kultura i Evropa poslije 1992., kao odnos i slijed, ovdje su postavljeni kao tema o kojoj treba da razgovaramo.
 Posebno ističem ovo “da razgovaramo”, ne zato da bih na samom početku podstakao ili ohrabrio lakoću, pa možda i iz​vjesnu neobaveznost pristupa ovom izuzetno složenom i aktuelnom pitanju, nego, prije svega, zato što razgovor teče, a tek u toku, koji podra​zumijeva drugog, drugo mišljenje, drugu obalu, drugo samog pitanja, pitanje se samo odmotava i konstituiše kao pitanje. Drugim riječima, cjelishodnost i validnost same teme, koja je formulisana kao Kultura i Evropa poslije 1992., nije u njoj samoj, u njenoj formulaciji, niti u bilo kojem pojedinačnom izlaganju, ma koliko ono bilo kompleksno i meritorno; njena cjelishod​nost i validnost, njen postav i okvir, biće ishod i proizvod našeg razgovora. 

Ova preliminarna opaska nipošto nema namjeru da umanji vrijed​nost i odgovornost bilo kojeg pojedinačnog iz​vještaja, niti, pak, da odvrati pažnju od same teme time što će se kazati da će njen puni smi​sao i sadržaj biti tek naknadno, u toku razgo​vora, konstituisan; naprotiv, i jedno i drugo su preduslov onoga što od ovog razgovora očeku​jemo. Stoga ću ja krenuti upravo od same teme, njene formulacije, kao naslova, putokaza, istina preširokog, ali ne zato manje obavezujućeg.

Kultura i Evropa poslije 1992.! Na prvi po​gled ništa nije neobično u ovom naslovu, njego​voj formulaciji; on je sročen sa očitom futuris​tičkom pretenzijom, koja vjerovatno, u ime brige za budućnost, hoće da legitimira prognozu kao sasvim relevantnu za analizu i postavljenje di​jagnoze u procesima koji karakterišu tokove evropske kulture, ukoliko ovaj pojam (evropska kultura) ima bilo kakvog jedinstvenog smisla. Ipak, ima nešto u ovom naslovu, njegovoj formu​laciji što se opire, odnosno što skreće na sebe po​zornost i na prvi pogled, ali više kao akcent, isti​canje, nego kao nešto što bi moglo biti posebno neobično ili provokativno. Riječ je o vremenskoj lokaciji same teme: zašto je unutar relacije Evro​pa i kultura našla svoje mjesto 1992. godine i zašto tek nakon te godine treba da razmišljamo o toj relaciji? Ili, drukčije, šta 1992., naravno sa stanovišta prognoze, krije u sebi, što bi je učinilo godinom preloma, reza, praga, granice, kraja nečega i početka nečeg drugog? 

Sa ovim, sva pi​tanja nisu još iscrpljena i ona proizilaze i nadovezuju se na već postavljeno: zašto je u for​mulaciji naše teme preskočeno danas, ovdje i sada Evrope i kulture, odakle se i jedino može misliti i ono poslije i tamo? Poslije 1992. godine! A šta sa onim između sada i poslije, ili i ovo sada treba da dešifrujemo iz onog poslije, poslije 1992.godine? Istina je da događaji u Evropi pretiču sve dijagnoze, pa i prognoze i ne čekaju da budu teorijski obrazloženi, pa da se onda dogo​de. No, to ne znači da ćemo ih preduhitriti time što ćemo pomaći vremensku granicu sa kojih ćemo ih misliti i, na taj način, teorijski sustizati.

Nedoumica koja proističe iz same formu​lacije teme i njene vremenske lokacije, odnosno njene futurističke intonacije, mogla bi se pred​staviti i u upitnom obliku: šta će zacijelo biti sa Evropom i njenom kulturom? Ali ovo pitanje je moguće postaviti samo sa ovog mjesta, onoga za​pravo što je ovdje i sada Evrope i kulture, a što podrazumjeva i retenciju i anticipaciju, sjećanje i predviđanje, pogled nazad i pogled naprijed. Ako 1992. treba da igra ulogu godine stabili​zacije tektonskih poremećaja koji Evropu potre​saju otvaranjem procesa demokratizacije i po​litičke liberalizacije u zemljama Srednje i Isto​čne Evrope i ako se te godine očekuje okončanje tih procesa, onda je i ova prognoza utemeljena na dijagnozi koja je izvedena sa ovog mjesta i iz ovog časa. Stoga, pitanje – šta će biti sa Evropom i njenom kulturom (ovo njenom ovdje je uslovno upotrijebljeno) poslije, poslije 1992., preobraća se u jedno drugo – šta je sa Evropom i njenom kulturom danas, sada i ovdje. A1992., kao godi​na mogućeg preloma, praga, kraja i novog po​četka, neka ostane na razini jedne provizorne prognoze, čije ispunjenje ona ne može jamčiti (u simboličkom smislu, možda bi tu godinu pre​loma u novijoj povijesti Evrope, mogla da označi godina rušenja Berlinskog zida).

Druga dva pojma u formulaciji naše teme – Evropa i kultura – stavljena su u relaciju. Kopula i ih razdvaja, postavlja jedno naspram ili pored drugog, i, opet, dovodi u vezu. Rastavna uloga kopule i uvodi u novu nedoumicu koja bi se takođe mogla sažeti u pitanje: kakva je zapravo funkcija ove kopule – da poveže razdvojeno, ili da razluči ono što je nerazlučivo i jedinstveno? Drukčije kazano: može li se uopšte pojam Evro​pe, ukoliko nije samo puki geografski pojam, misliti bez svoje kulture. Ako je odgovor negati​van, a morao bi biti ukoliko ne želimo sam pojam lišiti njegovog bitnog sadržaja, onda se vraćamo na sam početak: šta je to evropska kultura i ima li ona bilo kakvog jednistvenog smisla? Pitanje jedinstvenog smisla evropske kulture istovre​meno je i pitanje njenog identiteta.

Ako bi se tražila jedna jedina riječ koja bi mogla sadašnji trenutak Evrope označiti, bar u njegovim dominantnim tenzijama, onda je ta riječ, bez sumnje – otvaranje, otvaranje kao proces i zbivanje: Evropa se otvara, otključava. No, pojam otvaranja i otključavanja nije os​lobođen dvosmisleno-sti: otvara se i otključava samo ono što je zatvoreno i zaključano. Šta je to onda u Evropi zatvoreno i zaključano da bi se otvaralo i otključavalo? S druge strane, otva​ranje je vezano i za izlazak i za ulazak, ulaženje i izlaženje, izbacivanje i ubacivanje. Otvaramo se da bismo nešto isturili vani, ili se, pak, otva​ramo da bismo nešto upustili unutra. Ili – i za jedno i za drugo. Ovdje pojam otvaranja treba, prije svega, uzeti u smislu otvaranja kao pri​manja i prihvatanja, a ne kao isključivanja ili potčinjavanja. Evropa se, dakle, otvara u samoj sebi, u svom identitetu, da bi primila i prihva​tila drugo i različito.

Kao prostor ili scena, Evropa je, i to je već jedno opšte mjesto, u znaku svojevrsnih inte​gracija i dezintegracija kako na ekonomskom, političkom, pa i državnom planu, tako isto i na planu kulture. Nisu samo događaji u Istočnoj i Srednjoj Evropi sa perestrojkom, demokrati​zacijom i liberalizacijom, uvođenjem tržišnih mehanizama ekonomske komunikacije, doveli do toga da oštre i demokracione granice između Istoka i Zapada Evrope pucaju, ali su te procese snažno podstakli i pospiješili. Politička i milita​ristička ravnoteža koju su u planetarnim okvi​rima već duži vremenski period održavale Sjed​injene Američke Države i Sovjetski Savez, sa svojim moćnim vojnim i nuklearnim potenci​jalom, Evropu je bacila u zasjenak i primorala je da se, razjedinjena i pocijepana, priklanja i podupire jednu ili drugu stranu, po cijenu gubljenja svog vlastitog identiteta. Takva poz​icija Evrope, zahvaljujući i zbivanjima o kojima je riječ, inicirala je procese njenog otvaranja prema samoj sebi i prema drugom i stavila na probu i preispitivanje principe na kojima je ona gradila svoj stari identitet, kao što su to, na primjer, evropocentrizam, kolonijalizam, kul​turna hegemonija i dominacija, odbojnost pre​ma drugom i različitom, a na duhovnom planu velike ideje prosvjetiteljstva: jedno Znanje, jedna Istina, jedna Povijest, jedan sistem vrijed​nosti, racionalizam i funkcionalizam, identificirajuće mišljenje, antropocentrizam (istina, pos​toji i drugo identiteta Evrope – humanizam, ljudska prava i slobode, bratstvo i ravnoprav​nost itd., što otvara prostor za drugo i različito i, na taj način suprotstavlja se uvriježenoj slici njenog identiteta. No, ostajući više na razini proklamacije i lijepo sročenih ili izgovorenih riječi, ono (to drugo) nije moglo iz temelja uzdrmati vladajući diskurs njenog starog identiteta). Sigurno je da principi starog identiteta Evrope nisu niti mogu biti produktivni u procesima njenog novog otvaranja: oni više isključuju nego što prihvataju, ili ako i prihvataju, oni to onda i potčinjavaju i asimiliraju. Identitet Evrope, ute​meljen na ovim principima, nije zavičaj za drugo i različito nje same, a kamoli za ono što mu je strano i tuđe.

Stoga, otvaranje Evrope, koje je otvaranje prema drugom i različitom, mora računati na raskidanje sa njenim starim identitetom i in​stalacijom neidentičnog, kao njenog novog iden​titeta, koje se ne može identificirati u jednom projektu, u jednoj strategiji, jednoj istini, jednoj povijesti i jednoj budućnosti, pogotovno ne ijed​nom ili iz jednog centra ili središta. “Drugi pravac” je sintagma koju koristi Derida da bi označio ovo otvaranje Evrope kao njenu šansu da izbjegne usudu zatvaranja u svoj vlastiti identitet, budući da “samobitnost jedne kulture je u tome da ne bude identična sama sebi” (Derida).

Međutim, procesi i potresi, integracije i dezintergracije, što karakterišu današnju evropsku scenu, nisu monolitni, niti jednodimezionalni; oni se, štaviše, u svojoj zbrkanosti jedva mogu i razabrati. Raspad i dezintegracija totalitarnih društava Srednje i Istočne Evrope, koja su drugo i različito kvalifikovala kao neprijateljsko ili disidensko, i gdje je princip – “ko nije s nama, protiv nas je”, nepogrešivo funkcionirao, pod snažnim uticajem procesa demokratizacije i političke liberalizacije, oplodili su čitav niz protuprocesa, partikularnih totalitarizama, na​cionalnih i vjerskih homogenizacija, u kojima se sada, pak, drugo i različito, u nacionalnom ili vjerskom smislu, ispostavlja kao strano i nepri​jateljsko. Drugo i različito, kao sastavni dio svake nacionalne samobitnosti, ono je što, u toj homogenizaciji, ugrožava nacionalni identitet i ne dopušta mu da se zgusne i zatvori u samog sebe. Pretpostavljajući otvaranje zatvaranju, ono (drugo i različito) mu je neprijateljski suprotstavljeno, i kao takvo isključeno i sta​vljeno s onu stranu ekskluzivnog i zatvorenog nacionalonog identiteta. Drugim riječima, za​tvaranje nacionalnog identiteta u samog sebe neizvodivo je bez snažnog motiva, razloga koji ga omogućava i podstiče. A on je, između osta​log, u stalnoj proizvodnji privida ugroženosti – koji na planu kolektivne ili populističke afektivnosti ima za zadatak proizvodnju emocional​nih sadržaja Straha i Mržnje – od drugog i razli​čitog, drugog naroda ili druge vjere, druge kul​ture ili drugog mišljenja. Tako, na primjer, u našoj, jugoslavenskoj situaciji, svaki nacionalni identitet koji se, pod zastavom demokratizacije, zatvara u sebe, ugrožen je od drugog – budući da ga više ne ugrožava totalitarna država koja je podsijecala ekstreme – a identitet, paradoksalno, najveće nacije od svih.
 Istureni vrhovi ek​strema, koji traže “kapitalizirajuću zalihu” (Derida) u povijesti, koja je samo jedna povijest, i to povijest identičnog, glas su u sebe zatvorenog nacionalnog iden​titeta, bez drugog i bez različitog, ili sa drugim i različitim, ali kao tuđim i neprijateljskim. Nadobudni i tašti povjesničari i intelektualci, samozvani teolozi Prosvjetiteljstva i uzurpatori trona nacionalnog Tvorca, oslobađaju, predrasudom i mitskim diskursom, koje patetično promoviraju u povjesnu i naučnu istinu, tu “kapitalizirajuću zalihu”. Riječ je, zapravo, kako to veli Mišel Fuko, o sondira​nom historijsko-političkom diskursu koji, za razliku od filozofsko-pravnog diskursa i njego​vog prilagođavanja problemu suvereniteta i zakona, “dešifruje stalno prisustvo rata u društvu” i u kome “istina funkcioniše kao oružje za jednu pristrasnu pobjedu, jedan mračno kritički i, u isti mah, intenzivno mitski diskurs”. Integracije na vrhovima ekstrema, nacionalnih ili vjerskih afekata koje oslobađa historijsko-politički diskurs, homogenizacija su identičnog, uroćenog protiv drugog i neidentičnog, čija feno​menologija predstavlja tragičnu stranu evrop​ske povijesti i njene kulture.

Stoga, ako se Evropa otvara i ako u tom otvaranju ima mjesta za drugo i različito, na čemu ona treba da gradi svoj novi identitet, onda se procesi evropskih integracija o kojima je riječ, ne mogu posmatrati bez svog drugog – bez procesa diferencijacija, na kojima procesi inte​gracije i počivaju. Integriraju se razlike, ne da bi se ukinule ili asimilovale, nego da bi dobile svoj legitimitet, svoju opstojnost i svoju konstitu​tivnu funkciju u novom identitetu Evrope, koji je sadržan u sintagmi – Evropa razli​čitosti. Ono što se nije diferenciralo, ili što nije otvorilo proces diferencijacije kao različito, kao drugo, ono je već integrirano ili potčinjeno.

S druge strane, proces diferencijacije nije sam sebi svrha. Istina, u historijsko-političkom diskursu diferencijacija je eufemizam za jedan drugi smisao, koji sadrži u sebi negativnu vri​jednosnu odredbu, a koji označava riječ – likvi​dacija: diferencijacija od vladajućeg diskursa je poziv za likvidaciju onoga što se diferenciralo, njegovo isključenje i ekskomunika-ciju. No, krit​erij takve diferencijacije je vladajući diskurs, identitet, koji se, u ime svoje transparentnosti, “čisti” i oslobađa od onoga što mu je neidenti-čno, što narušava, zapravo, njegovu “besprijekornu” čistotu i jednoobra-znost. Stoga, diferencijacija koja, kao svoj sastavni i nerazlučivi dio, ne pret​postavlja i ne nosi u sebi integraciju, i nije dife​rencijacija u onom smislu u kojem je ona zaloga koegzistencije drugog i različitog. Odsustvo in​tegracija u procesima diferencijacije, diferenci​jaciju čini čistilištem u predvorju vladajućeg diskursa i identičnog. Evropa različitosti, koja se odriče svog starog vladajućeg diskursa u liku identiteta, identiteta Jednog i nerazličitog, mora otvoriti ovakve procese integracije i difer​encijacije, gdje su procesi diferencijacije u funk​ciji njene reintegracije. Jedino u tom kontekstu i pojam otvaranja, koji je ovdje postuliran, kao polazišni, ima smisla. Drugim riječima, raza​brati integracione procese na evropskoj sceni, znači uvesti razliku, diferencirati ih da bi se oni uopšte i mogli integrirati u novi identitet Evrope, koji je i identitet neidentičnog. No, da li su ti procesi odista u osnovi otvaranja Evrope o kojem govorimo?

 Evropska kulturna scena je – i to je ono što bi se u ovom času moglo pouzdano reći – veoma heterogena. Zajedno sa otvaranjem prema drugom i različitom, ona nije lišena ni starih navika koje se probijaju kroz posre​dovanje u okviru neidentičnog, kroz poredak i hijerarhizaciju različitog i mnogostrukog, pa sve do recidiva kulturalnog evropocetrizma koji bi htio, kao svaki centrizam i totalitarizam, da briše i asimilira razlike, koje su rodno tlo svake autentične kulture. Ali – i to treba takođe pose​bno naglasiti – ovo otvaranje, zasnovano na “za​jedničkoj sudbini”, o kojoj govori Edgar Moren, obilježeno je i onim procesima koji upravo na toj heterogenosti i drugosti, istrajavaju na izgrad​nji novog modela evropske kulture, koji je model rasredištene Evrope – Evrope različitosti. Dvije su prijetnje, na koje upozorava Edger Moren, koje učvršćuju i homogeniziraju svijest o “za​jedničkoj sudbini” Evrope i pospješuju procese njenog otvaranja prema drugom i različitom. Jedna se odnosi na prijetnju njenog uništenja; druga – na prijetnju totalitarizma i potčinjavanja. I jednu i drugu opasnost, koje su se nadvile na krhkoću Evrope, Edgar Moren vidi u veoma konkretnom svijetlu. Prijetnja uništenja Evrope je ishod planetarnog omjera snaga, gdje se evropska scena javlja kao veoma pogodna za njihov konačni obračun; prijetnja totalitarizma i potčinjavanja je prijetnja koja dolazi od totali​tarnih društava Istočne Evrope, ma kakvi se procesi u njima odvijali. Odgovor Evrope u od​nosu na ove opasnosti mogao bi biti samo u jed​nom: u njenoj reintegraciji koja se, da bi postala zavičaj i za drugo i tuđe, mora oslobađati zatva​ranja u svoj identitet, evropocentrizma i vlasti​tog totalitarizma, etabliranog u kulturnom hegemonizmu i dominaciji.

Ipak, postoji još nešto što evropsku scenu čini homogenom, jedinstvenom, manje više nerazlikovnom: ona je jednako, na svim svojim tačkama gotovo istovjetno, izložena i prijetnji svog vlastitog samouništenja – ekološkoj kata​strofi. Ne predstavlja, dakle, samo nuklearni rat opasnost evropske kataklizme; ona samu sebe peče na vreloj vatri bjesomučnog rata sa priro​dom. Alarmantna uzbuna, koju signalizira eko​loška slika Evrope, ne samo da opominje da je krajnji čas da se uspostavi mir između evrop​skog čovjeka, njegove kulture i prirode, nego za​htijeva i ponovo promišljanje odnosa čovijeka, kulture i prirode, koje bi se temeljilo na njiho​vom zajedništvu, a ne na ratu i potčinjavanju. Debata, pogotovo ona koja i svoje polazno od​redište zasniva na pogledu naprijed i koja u svom futurističkom itinereru stavlja na prvo mjesto brigu i odgovornost za budućnost Evrope, ovu činjenicu ne može prešutjeti ili zaobići, niti se oglušiti na dramatični pisak ekološke sirene, koji odzvanja odveć zlokobno. Stoga ću ja, više u vidu natuknica, podsjećanja i hipoteze, nego pouzdanih zaključaka i neprikosnovenih teza, uvesti u naš razgovor još jedan pojam – pojam prirode i, na taj način, relaciju Evropa i kultura proširiti na relaciju – Evropa, priroda i kultura. Ovim proširenjem će, nadam se, i prvotna re​lacija – Evropa i kultura dobiti ne samo u svojoj komleksnosti, nego i svom adekvatnijem po​stavljanju.

Naša naučno-tehnička civilizacija, koja svoje izvorište duguje Evropi, opoziciju priroda – kul​tura dovela je do njenih krajnjih konzekvenci, koje se iskazuju u recipročnom odnosu: što te​hnička civilizacija i njena kultura više napre​duju, to je time priroda više ugrožena, a sa njom i sam ljudski rod. Paradoks je potpun: nastupajući u ime progresa i emancipacije ljudskog roda, naučno-tehnička civilizacija i njena kultura, nadvisujući ljudske potrebe i napredujući sama iz sebe, okreće se protiv svog zaštitnog znaka: emancipacije ljudskog roda i njegove prirode. Njen razvoj postao je “sredstvo za uvećanje ne​lagodnosti, a ne sredstvo njihovog otklanjanja”, te ga “više ne možemo nazvati napretkom” (Liotar). Pomračenje prirode ne dolazi, dakle, iz zvjezdanog neba; ono se generira iz same kulture naše tehničke civilizacije i to, prije svega, iz onih njenih pretinaca koji čine nauku i tehniku, poli​tiku i privredu, a koje su, u zaboravu logosa pri​rode, postale, kako to veli Majer Abih, neumne. Techne, koja je još u Antici predstavljala “skup svih čovjekovih vještina u njegovom pokušaju da djelotvorno stvara i oblikuje” i kojoj Aristotel dodjeljuje ulogu i zadatak da “s jedne strane dovršava ono što priroda nije mogla da završi, a s druge podržava (ono prirodno dato)”, u savezu sa naukom, namećući i afirmišući svoje superiorne realizatorske mogućnosti u svijetu života, posta​vila se kao “nova metafizika” (Hajdeger), koja sa prirodom komunicira još samo kao sa sred​stvom, sirovinom, mrtvom tvari, resursom. Njen prvobitni zadatak – dovršavanje onoga što pri​roda nije stigla da završi, izmetnuo se u potčinjavanje prirode i represiju nad njom. Privreda i politika su se pobrinule da neutralnost u ratu sa prirodom, iza koje se nauka i tenika zaklanjaju, ne može biti očuvana; one (privreda i politika) u ostvarivanju svojih pragmatičkih ciljeva ne samo da instrumentaliziraju rezultate nauke i tehnike, nego im i neposredno izdaju nalog šta one treba da im obave. A ti zadaci, kada je riječ o privredi, za koju Majer Abih kaže da predstavlja nesrećnu “alijansu rada i kapitala u korist in​dustrijalizacije na račun prirode”, vezani su za postizanje uspjeha po bilo koju cijenu, u šta je uključena i ideja automatskog napretka i pro​gresa. Kumulacija kapitala, koja proizilazi iz ovakve instrumentalizacije, kumulacija je isto​vremeno i moći, koja opredjeljuje i poredak dje​lovanja i vladanja: sve ono što se suprotstavlja i opire ostvarivanju osnovnog cilja – postizanju uspjeha, odstranjuje se ili potčinjava. Humani​zacija prirode i naturalizacija čovjeka kao vid društvenosti i društvenog priopćavanja, ostaje, u tom kontekstu, riječ ispražnjenog smisla. A volja za Uspjehom i Moći, ugrađena u poredak djelovanja, isključuje bilo kakvu mogućnost konsensusa ili sporazuma sa prirodom. Jer: volja za Uspjehom i Moći – volja je za vladanjem i potčinjavanjem. Logos podjarmljene prirode tone tako još dublje u zaborav.

Međutim, poremećaj homeostaze između prirode i kulture, kako je ovdje ovlašno predsta​vljen, ima svoje dublje i dalekosežnije korijene. Kažem: poremećaj homeostaze, zato što je suprotstavljenost između kulture i prirode sa​svim legitimna. Priroda i kultura nalaze se u po​ložaju binarne opozicije, čiji su relati jedan naspram drugog: priroda je ono što nije kultura; kultura je ono što nije priroda, mada ova granica razdvajanja nije neprikosnovena: kultura može postati priroda, kako je to pokazao Klod Levi Stros na primjeru prohibicije incesta, koja je kao zabrana došla iz kulture, a stabilizovala se kao priroda. O toj suprotstavljenosti prirode i kul​ture i premošćavanju i integraciji suprotstavljenih relata, ovdje uopšte nije riječ. Radi se o poreme-ćaju homeostaze između prirode i kul​ture, koja je u funkciji teleološkog principa auto​matskog napretka i progresa, a koji ima svoje uporište, kako to ističe Odo Markvart, i u tradi​cionalnoj evropskoj filozofiji života, u kojoj je opozicija priroda-kultura interpretirana opozici​jom – mrtvo-živo. Ova zamjena i stavljanje na mjesto opozicije priroda-kultura opozicije mrtvo-živo, suprostavljenost između prirode i kul​ture je svela na suprostavljenost između živog i mrtvog, pri čemu mrtvu prirodu treba upotrije​biti u korist živog, bez ikakvog zazora i skrupula. Fihteov usklik da ukoliko pri​roda nije mrtva, onda on nije živ, metaforička je demonstracija tog stanovišta, na koje se obrušava Šelingova kritika, koji na prirodu ne gleda kao na ekonomsko-teleološki princip. Za njega “nam priroda izgleda kao da živi sama”, što je dostatno upozorenje da postoji samosvojni logos prirode, koji opozicija živo-mrtvo ne samo pok​riva i predaje zaboravu, nego njegovo ukinuće koristi za opravdanje nasilja nad prirodom u cilju njene ekonomsko-teleološke upotrebe. Izokretanje opozicije živo-mrtvo u opoziciju živo-živo, teleološki um je optužio i denuncirao kao romantičarsku ujdurmu, uperenu upravo protiv progresa i napretka.

Pominjanje Fihtea i Šelinga u suprostavlje​nom svijetlu, kada je riječ o njihovom odnosu prema prirodi, nije ovdje bez sasvim određene namjere: na Selingovu kritiku Fihtea naslanja se, moglo bi se reći, moderna ekološka teorija Majer-Abiha, koju Vili Elmiler naziva “ekolo​škim moralizmom”, a čije je osnovno geslo uspo​stavljanje mira sa prirodom, koji je u svijetu ži​vota već odavno narušen i koji se stalno narušava represijom nad prirodom i njenim ubijanjem. Uspostaviti mir s prirodom znači, prema Majer-Abihu, obustaviti nasilje koje se nad njom vrši i pustiti je da živi tako što će joj čovjek priznati njena prava, institucionalizirati ih i ozakoniti i, onda, zastupiti u svijetu ljudi. 

Međutim, strateljstvo nad prirodom, koje bi opet bilo čovjeku dodijeljeno, zahtijeva novu sliku čovjeka, novu sliku prirode i, na toj osnovi, novi pojam etike i kulture. Jer: slika prirode i čovjeka, njegove eti​ke i kulture izvedena je iz antropocentrističkog koncepta svijeta, koji je mjesto središta dodijelio subjektu, izgoneći ga tako iz prirode i postavlja​jući iznad nje, sa svim konsenkvencijama koje mu takvo mjesto i takva pozicija omogućuje – moć i dominaciju. Stavljanjem prevelikog uloga na neprikosnovene ideje Prosvjetiteljstva, prije svega, na Razum, Znanje, a onda na Istinu, Pravdu i poziv Povijesti, otvoren je put napretka nauke i tehnike, ali – zajedno s njim – i put veli​kih ekoloških katastrofa, razaranja i smrti i pri​rode i čovjeka. Vladavina Uma, koja je u znaku Jednog, i potčinjavanje svega onoga što mu se suprotstavlja – drugog i različitog, otkriva i svoje drugo lice: u prirodi – opaku prirodu; u politici – instalaciju bezumlja kao umnog prinncipa; u kulturi – antikulturu i barbarstvo. 

Nije, stoga, uopšte slučajno da je upravo prerušavanje ovih velikih ideja Prosvjetiteljstva – koje su, zahvaljujući i poretku djelovanja, zasnovanom na moći i dominaciji i supreiornoj tehnologiji vlada​nja, umjele da instrument aliziraju opaku pri​rodu i da oslobode i usmjere ogromnu libidalnu energiju masa, podmećući umnu formu njiho​vom bezumlja – i dovele do najtragičnijih eko​loških katastrofa samog čovjeka i njegove pri​rode u modernom svijetu, čije su zastrašujuće i bolne “metafore” Aušvic i gulazi. Klasične insti​tucije izolacije i represije, zatvori prije svega, humanističke su ustanove u odnosu na ovu monstruoznu scenografiju i tehnologiju ma​sovnog zločina nad drugim i različitim. Totalizirajući um koji se oslanja “na jednu istinu, jednu naciju, rasu, vjeru, jednu partiju, ideološko-politički blok ili oficirsku kastu, uzorna je forma za volju, volju za moći, dominacijom” (Abdulah Sarčević). Zločin nad čovjekom, prirodom, isti​nom, etikom i estetikom, cijena je koju on plaća u ostavarivanju te volje, koja nije ništa drugo do iracionalna žudnja za pobjedom Jednog i potčinjavanjem ili likvidacijom svega onoga što mu se opire ili stoji na putu. Još su nam, sa svom kulturom koju baštinimo, svježe slike, na primjer, stravičnog pomora flore i faune u Zaljevu, ali još stravičnije: pomora jednog naroda – Kurda na sjeveru Iraka. Adornova dilema da li, nakon Aušvica, ima još bilo kakvog smisla pisati poeziju, a da se ona ne izmetne u satansku parodiju, bezobzirni cinizam uma i kulture, ništa nije izgubila na svojoj aktuelnosti ni danas kada ovdje razmišljamo o integracionim i dezintegracionim procesima u Evropi i pokušavamo odrediti njen novi identitet u društvenoj, histo​rijskoj, kulturnoj, ekonomskoj, političkoj, mili​tarističkoj, pa i ekološkoj perspektivi, dok tu, pored nas lebde u zraku ekološke katastrofe ne samo “mrtve” prirode i kulture, nego i isuviše “živog” materijala – čovjeka samog.
 

Nije, dakle, na indeksu razaranja i uništenje samo “mrtva” priroda, kojoj je uskraćeno pravo da živi, nego i goli život čovjeka kao djela iste te prirode. Dogo​vor kojim se proklamuje pravo na život, a koji je potpisalo dvadesetak zemalja u 1989. godine u Hagu, ne cilja samo na razorno dejstvo zatro​vanog ozonskog omotača, nego i na ugrožavanje i osporavanje tog prava, što dolazi od instuticionaliziranog nasilja čovjeka nad drugim čovje​kom, jedne nacije, rase ili vjere nad drugom, jedne kulture nad drugom, sve do ostrašćenih militarizama, pri čemu se, u borbi za prevlast i dominaciju, prava na goli život čovjeka, prirode, kulture, naroda, definitivno gube i gase. Staviše, institucije koje su i ustanovljene za zaštitu tog prava, kao što su to, na primjer, sudstvo, ar​mija i policija, nerijetko ga i najdrastičnije na​rušavaju.

 Nije li, stoga, sa potpisivanjem ovog dogovora i Evropa priznala da, sa svom svojom kulturom i demokratskom tradicijom koju ba​štini, sa svojim otvaranjem prema drugom i različitom, nije još uvijek, na pragu dvadest prvog stoljeća, osigurala elementarno i primor​dijalno pravo, pravo na život, koje tek svojom prvotnošću, zahtjeva i sva ostala: pravo na obra​zovanje, pravo na kulturu i religiju, pravo na jezik itd.? I da skrivene strukture demokratskih procesa, izbacuju na površinu i maskote atomi​ziranih totalitarizama, međusobno neprija​teljski suprotstavljenih i, kao takvih, nesprem​nih za dijalog, konsensus, koegzistenciju razli​čitog. Drugim riječima, nije li i u demokratskom vokabularu Evrope ostalo pritajeno, prerušeno i zastrašujuće mjesto neprijatelja, motorne po​luge svakog totalitarizma, kojeg treba takođe, možda nešto rafiniranije, kada je riječ o tehnolo​giji i metodi, likvidirati, uništiti i zamesti mu svaki trag?

Činjenica je, međutim, da se ekosistemi mi​jenjaju pod uticajem kulturalnih insulata, čiji udari otvaraju pukotine i poderotine na ravni homoestaze prirode i kulture. Ishod ovih pore​mećaja uvijek je dvosmjeran: udar na prirodu ima svoj povratni efekat – on je istovremeno i udar na kulturu. Ništa što se događa u prirodi i kulturi ne ostaje samo na onom mjestu gdje se dogodilo; ono potresa i pravi šupljine na cijeloj mreži tih odnosa. Skup snažnih insulta i udara koji su u toku, a koji dolaze iz politike i eko​nomije, nauke i tehnike, prirode i kulture, na kulturnom omotaču Evrope prave isto tako rupe i pukotine, što ga potresaju u cjelini, a koje se ne mogu zakrpiti zakrpama njenog starog iden​titeta. Samo, na primjer, u požaru rata u Golfu
 – a na šta upozorava Derida – očituje se “podrh​tavanje klimavih genealogija svih struktura i svih temelja: Zapada i istorije filozofije, onoga što se veže sa velikim nepomirljivim monoteizmima (ma šta se na to reklo), prirodnih jezi​ka i nacionalnih afekata, do ideje demokratije i teologike politike, s jedne strane, i nepoznatog napretka internacionalnog prava, s druge”. 

Zgu​šnjavanje dekonstrucija, koje dolazi od otva​ranja Evrope prema drugom i različitom, dru​gim kulturama i drugim civilizacijskim toko​vima, drugom same prirode, poremećaji su, dakle, koji potresaju temelje njenog kulturnog identiteta i ne dopuštaju mu da se zatvara u samog sebe, u svoju evropocentričnu i antropocentričnu ljušturu. U isti mah, ono je zaloga otvaranja novih procesa bez čvrste osnove, pozadine i horizonta, u kojima i strano i tuđe nalazi svoj zavičaj. Napokon, tek mir sa drugim, mir čovjeka sa drugim čovjekom, osigurava i mir sa prirodom. Je li Evropa, otvarajući se za drugo i različito, odista odlučila da krene tim putem? Ako jeste, onda se na tom putu pitanje ekologije ne postavlja kao sektorsko pitanje, niti se, pak, ono tiče samo staništa biljaka i životinja ili čovjekovog okoliša; ono nije, takođe, ni pi​tanje samo prava prirode i čovjekovog starateljstva nad njom, kako ga postavlja naivna i moralistička ekologija, pri čemu dejstvujući učinak ovog moralizma nipošto ne treba potcjenjivati ili zanemariti; ono zhvata – a to Herman Libe i veli – univerzalniji okvir koji se tiče za​jedničkog života i potrebe za životom čovjeka i prirode u kulturnom prostoru njihove zajedni​čke povijesti.

                                                                    Odjek, oktobar, 17/18, 1991.
Aporije jedne rečenice
Bosna nije ni srpska, ni hrvatska, ni muslimanska...

Već nekoliko dana uzaludno tražim i ne nalazim prvu rečenicu sa kojom bih započeo pisanje teksta, teksta koji bi, u povodu dana državnosti Bosne i Hercegovine, bio posvećen – i to treba posebno naglasiti – samo jednoj rečenici. Ta rečenica, najšire uzev, pripada pravnom diskursu, mada bi je taj isti diskurs radije pre​pustio nekom drugom – poetskom ili metaforičkom, na primjer. Ona je zapisana u odlukama Prvog zasjedanja ZAVNOBiH-a i glasi: “Bosna i Hercegovina nije ni srpska, ni hrvatska, ni mu​slimanska, nego i srpska i muslimanska i hrvat​ska”. Riječ je, zacijelo, o dobro poznatoj, svojom čestom, prije svega, pravno-političkom (zlo)upo​trebom i ponavlja-njem, već izlizanoj rečenici, koja u svom izvorniku
 uopšte i nema status posebne ili glavne rečenice, nego zavisne, rela​tivne ili atributne. Štaviše, omeđena zarezima i umetnuta u samo središte osnovne ili glavne rečenice, ona bi mogla da bude i ispuštena, a da glavna rečenica opet funkcionira sa semanti​čkim sadržajem koji ne bi bio radikalno doveden u pitanje, jednako kao što i sama, otrgnuta od svog složenog sintaksičkog konteksta, elimini​ranjem odnosne zamjenice koja, i postavljanjem na njeno mjesto predmeta na koji se ona odnosi - zemlja, Bosna i Hercegovina, prestaje biti zavisna, relativna ili atributna i postaje glavna i nezavisna. Iz ovisne, a onda i marginalne sintaksičke pozicije, ona, time, izlazi iz pozadine u prvi plan i emancipira se kao poseban i neza​visan diskurs – njegova prva i posljednja rečenica, koja počinje velikim slovom i završava sa tačkom. O toj rečnici, o statusu i karakteru njenog diskursa, koji pripada i, istovremeno, se opire pravnom, hoću, dakle, da napišem tekst.

Međutim, možda zato što tekst hoću da napišem samo o toj rečenici, prva rečenica sa ko​jom bih ga započeo mi nedostaje – nje, zapravo, i nema. Šta god da stavim na papir, ustanovim, istog tog časa, da to što sam napisao, osim poče​tnog velikog slova, uopšte nije prva rečenica, niti njoj pripada, nego druga, ili neka još dalja, možda iz sredine, ili, čak, sa samog kraja onoga što bi trebalo da bude tekst. I, onda – nisam sigu​ran da li zato što me ne napušta sasvim nada da ću ipak do nje dospjeti, ili da će mi se ona sama javiti, i to ne onda kada je tražim, nego kad to njoj “padne na pamet” – odla-žem pero. Ali, ova potraga i beznadežno iščekivanje prve rečenice već dugo traje i postaje mi ne mali problem koji se sastoji, prije svega, u tome da teksta uopšte nema. 

Strah da do zadatog roka neću stići napisati tekst provocira me pitanjem: nije li moje insistiranje na prvoj rečenici, ustvari, samo izgovor za njegov izostanak? Jer: mogao bih da počnem tekst i sa drugom rečeni​com, kao što to uostalom uvijek i činim, pa da u toku pisanja, ukoliko mi se prva rečenica uopšte i javi, naknadno je stavim na početak. No, treba li reći, da kad sam god počinjao pisanje nekog teksta drugom, a ne prvom rečenicom, što mi se redovno događalo, onda bi ta druga rečenica i ostajala prvom; nikada mi se, zapravo, nije desilo da mi se u toku pisanja prva rečenica naknadno javi, te da, stoga, moram mijenjati tekstualni poredak i stavljati je na sami po​četak, ispred druge sa kojom sam i započeo pisanje. Rečenica koja bi joj slijedila već bi joj obezbjeđivala status prve i potreba za onom “pravom” prvom rečenicom, koja se uvijek javlja na samom početku pisanja teksta, tada bi se gasila i nestajala. Sve u svemu: pisanje teksta nikada i ne počinjemo prvom, nego uvijek dru​gom rečenicom; prva, – ostaje za svagda nena​pisana. Ne proizilazi li odatle da ako bi se čekalo na prvu rečenicu, onu, zapravo, koja stalno izmiče, onda nikad nikakvog teksta ne bi ni mo​glo biti. Ili: ukoliko bismo, kojim slučajem, uspjeli i dospjeti do nje, ili bi nam se ona, pak, sama javila, onda bi ona, u to uopšte ne treba ni sumnjati, bila i posljednja – izvor i ušće teksta u isti mah. 

A, ako je to tako i ako prva rečenica postoji samo zato da bismo pisanje teksta započeli s drugom, čemu onda uopšte ovaj disput o prvoj rečenici? Da li činjenica što se radi o tekstu koji treba da bude napisan samo o jednoj rečenici, kojoj ni jedna druga niti prethodi, niti slijedi, može opravdati njeno sumnjičenje za izostanak teksta? Svakako – ne. Ali, ova sumnja, makar i simulirana, koja se hrani njenim odsustvom, već me je duboko uvela u tekst i dovela do onog mjesta gdje se pitanje prve rečenice više i ne postavlja.

Ipak, bilo bi odveć pretjerano i neodmjereno reći, zaklanjajući se iza ovog nalaza, da cijeli disput o prvoj rečenici ne predstavlja ništa drugo do samo put da se umakne nepremostivim te​škoćama koje nam ona postavlja, istog onog časa, čim se latimo pera. Naprotiv, on (taj disput) je “kapitalizirajuća zaliha” u deskripciji svojevrsnog diskursa rečenice o kojoj je riječ, a koja, kao prva i posljednja, predstavlja i osoben tekst, što pripada, kako je to već rečeno, pra​vnom diskursu i, istovremeno, mu se suprot​stavlja. Jer: diskurs koji isključivanje (negaciju) i potvrđivanje (afirmaciju) jednog te istog, stavlja ne samo u jednakovrijednu ravan, nego i legitimira njihovu međusobnu protivpoloženost kao normu i preskripciju, čini sasvim razum​ljivim prigovor vladajućeg pravnog diskursa, koji je diskurs isključivanja, da mu on uopšte i ne pripada. Sa stanovišta stroge izvjesnosti onoga što jeste i isključivanja onoga što nije, prije bi se moglo govoriti o tautologiji, sofizmu ili poetskoj konstrukciji, nego o kodificiranom pravnom diskursu suvereni-teta i zakona. I upravo tu i počinju nevolje kako njegovog statusa kao osobe-nog i samosvojnog diskursa, tako isto i njegove recepcije i upotrebe.

U duhu vladajućeg pravno-političkog dis​kursa, on se, naime, čita kao skup potvrdnih i afirmativnih elemenata; negacija, koja je u nje​mu i neposredno prisutna, isključuje se i prenebregava. Time recepcija njegovo iskliznuće iz vladajućeg pravno-političkog diskursa nastoji da koriguje: ono što nije isključio sam tekst, ona se stara da bude odstranjeno. Hod recepcije, po nalogu vladajućeg pravno-političkog diskursa, linijom neprotiviječnih afirmativnih elemenata, kao jedino pozitivno datih, spašava njenu transparentnost od maglovitih tautoloških, sofističkih ili poetskih konotacija, redukcijom nje​govog leksičkog, sintaksičkog i semantičkog po​tencijala. Tako se rečenica – “Bosna i Hercegovi​na nije ni srpska, ni hrvatska, ni muslimanska, nego i srpska i muslimanska i hrvatska”, svodi i preobraća u rečenicu – “Bosna i Hercegovina je i srpska i muslimanska i hrvatska”. Posljedice ove redukcije i brisanja negacije kao pozitivno date u recepciji ove ZAVNOBIH-ovske rečenice, koju, po svemu sudeći, i nije formulisao pravnik, su višestruke. One se ogledaju, s jedne strane, u tome što se isključivanjem negacije dovodi u pi​tanje njena osobenost, kao otrgnutog pravnog diskursa i, s druge, što se time ukida temeljna protivrječnost na kojoj Bosna i Hercegovine za​sniva i artikuliše svoju suverenost. Znači li to da se radi o zloupotrebi, krivom čitanju, ili, pak, o tome da vladajući pravno-politički diskurs i nije u stanju da, svojim načelom isključivanja, formuliše ne samo suverenitet Bosne i Hercego​vine, nego ni sam pojam suvereniteta, koji ne bi bio neprijateljski raspoložen prema heteroge​nom? 

Nesumnjivo je da su sve tri ove mogu​ćnosti na djelu, ali ova posljednja, koja dopušta da se i prve dvije pojave, zaslužuje posebnu pažnju, tim prije, što “traženje potpune suver​enosti izrasta iz energije samopotvrđivanja koja je nekomunikativna, čije su konsekvence be​zobzirno osvjedočene u doba apsolutizma, kada je određen pojam suverenosti” (Jaspers). Gla​sovita rečenica Luja XIV – L'etat c'est moi – re​producira, u duhu apsolutizma, hijerarhijski model suverenosti: suveren/država –narod/podanik, analogan teološkom modelu vjerske žr​tve, kao izvoru simboličkog poretka: Tvorac/stvorenje – stvorenje/trpljenje i Dug stvorenja prema svom Stvoritelju. Nije li “energija samo​potvrđivanja koja je nekomunikativna”, prožela i vladajući pravni diskurs, kao diskurs apsolu​tizma, homogenizacije i isključivanja?

U aktuelnim prilikama oštrih pravno-političkih rasprava oko suvereniteta Bosne i Herce​govine, ZAVNOBiH-ovska rečenica, pročitana vladajućim pravno-političkim diskursom, prizi​va se, štaviše, za krunski argument da tog su​vereniteta uopšte i nema. Jer, ako je Bosna i Hercegovina i srpska i hrvatska i muslimanska, - tako je ZAVNOBiH-ovska rečenica pročitana i interpretirana i u bosanskohercegovačkom Parlamentu (Aleksa Buha) – onda skup heterogenih elemenata, povezanih rastavnom kopulom i, koja više razdvaja, nego što spaja, nije u stanju da homogenizira njenu cjelovitost kao suveren oblik. Drugim riječima: s obzirom da je Bosna i Hercegovina i srpska i hrvatska i muslimanska, njen suverenitet, koji mogu da konstituiraju samo homogeni elementi, nije uspio da asimilira, potčini ili odstrani heterogene, te je stoga djeljiv; on se sam raspada na svoje hetero​gene sastojke, ovdje identificirane sa nacional​nim elementima kao nosiocima suvereniteta. Ali – šta sa onim drugim, odnosno prvim dijelom rečenice: “Bosna i Hercegovina nije ni srpska, ni hrvatska, ni muslimanska...“? Ona se, da bi se učvrstio vladajući pravni diskurs homogeni​zacije, ignorira i isključuje. Njenim brisanjem i isključivanjem odnos homogenih i hetereogenih elemenata, koji je u ZAVNOBiH-ovskoj rečenici u poziciji ekvivalencije i reverzibilnosti, ukida se u korist nadređivanja homogenog elementa, kao odlučujućeg kriterija suverenog oblika. Neidentičnost između homogenosti i suvere​nosti, uzdiže heterogene elemente na rang su​verenih, što suverenitet cjeline definitivno rastače i ukida. Suverenitet Bosne i Hercego​vine, dakle, ne postoji; suvereni su samo njeni homogenizirani heterogeni elementi, koji iz sebe isključuju svaku primjesu heterogenosti. A to je dostatan razlog da se Bosna i Hercegovina, kao suveren oblik, ukoliko je to neposredni in​teres njenih homogeniziranih heterogenih ele​menata, skine sa historijske scene i nestane kao da nikada nije ni postojala.

Dakako, ovo stanovište se može osporavati ili, pak, braniti istorijskom, socio-kulturološkom ili pravno-političkom argumentacijom, makar ona bila i argumentacija vladajućeg pravnog diskursa suvereniteta i zakona. No, ono što je u formiranju ovog stanovišta do kraja arbitrarno, pozivanje je na diskurs ZAVNOBiH-ovske reče​nice, koji se zatim prevodi na polje argumenta​cije koju on niti sadrži, niti je zastupa; naprotiv, on je radikalno dekonstruira i dovodi u pitanje. Njegovo iščitavanje kodom vladajućeg pravnog diskursa, koji briše njegovu prisnu vozu sa poetološkim diskursom, agresija je na njegovu sa​mosvojnost i osobenost, a, onda. i njegova zloupo-treba. Pojam suvereniteta, kako ga postavlja diskurs ZAVNOBiH-ovske rečenico, proširenjem njegovog predmetnog područja i na one elemen​te koje vladajući pravni diskurs isključuje, izmiče svojoj apsolutizaciji i potpunoj homogeni​zaciji; on stavlja, zahvaljujući upravo svom diskursu, u sasvim drugu poziciju odnos hetero​genih i homogenih elemenata, koji ga i konsti​tuiraju. Stoga, pitanje diskursa ZAVNOBiH-ovske rečenice, kao samosvojne jezičke igre, ne smjera samo prema aktuelnim razmiricama oko suvereniteta Bosne i Hercegovine; ono, u isti mah, problematizira i mogućnosti vladaju-ćeg pravnog i političkog diskursa uopšte, pogotovo kada je riječ o njegovim pretenzijama da odredi pojam suvereniteta (nije li Deridina teorija dekonstrukcije u Americi, upravo u području pravnog diskursa, naišla na veoma plodno tlo). U čemu se ogleda ta problematizacija?

Diskurs ZAVNOBiH-ovske rečenice je, prije svega, subverzivan u odnosu na vladajući prav​ni diskurs. On dekonstruira njegovu polaznu os​novu – kod, utemeljen na logicitetu alternativ​nog izbora elemenata – “ili-ili”, koji ga homoge​nizira kao diskurs. Jednosmjerni logicitet selek​cije i kombinacije na principu – “ili-ili”, isklju​čuje heterogeni elemenat ili elemenat koji mu se suprotstavlja, kao kvar u polju njegove homo​genizacije. Homogenizacija diskursa ZAVNOBiH-ovske rečenice događa se, međutim, na sasvim drugoj osnovi. On, razgradnjom logiciteta figure “ili-ili”, na njeno mjesto postavlja figuru “ni-i”, koja ga takođe homogenizira, ali ne na nivou sinteze, što je u znaku pomirenja i prevladananja su​protnosti – afirmacije i negacije, teze i antiteze, identiteta jednom rječju, nego, naprotiv, homo​genizacije koja pokazuje i objavljuje protivrječje i čini evidentnim suprotnosti, a ne ukida ih, niti, pak, dopušta da se one izgube u svojim vlastitim antagonizmima. Protivrječnost, odnos suprotstavljenih dijelova – afirmacije i negacije, smisla i ne-smisla (ne-smisao kao drugo smisla, nije ovdje isto što i besmisao, budući da i smisao jed​nako kao i ne-smisao mogu da budu besmisleni), ona ne isključuje, niti prikriva; nasuprot tome, ona im daje isti status i ulogu u postavljenju i određenu onoga što Bosna i Hercegovina odista jeste. Time, afirmacija i negacija, koje se međusobno ne poništavaju, niti prevazilaze u jednoj višoj sintezi, koegzistiraju u reverzibil​nom odnosu, omogućujući jedna drugoj da ak​tivno učestvuju u postavljanju i određenju poj​ma suvereniteta Bosne i Hercegovine, koji je i u onome što ona jeste i u onome što ona nije, a ne u jednom od njih, ili, pak, njihovom jedinstvu, koje nadmašuje ili potire i jedno i drugo. Negacijom i afirmacijom i njihovim reverzibilnim odnosom, stavlja se u sasvim drugu poziciju odnos homo​genih i heterogenih elemenata, koji konstituira nedjeljiv suverenitet i ukida apsolutnu vlast ho​mogenosti nad suverenitetom uključivanjem heterogenih elemenata, kojim logicitet figure “ni-i” ne dopušta da se otrgnu i prepuste svojoj partikularnoj izolaciji i separaciji. Jer, kako se, na primjer, može dijeliti suverenitet Bosne i Hercegovine, između njenih heterogenih di​jelova, čak i ako bi oni bili i jedini njegovi nosioci, kada ona nije ni srpska, ni hrvatska, ni muslimanska? A, opet, ona nije anacionalna, nego je i srpska i muslimanska i hrvatska. Prigovor vladajućeg pravno-političkog diskursa – kako ono što jeste može biti i ono što nije, ili, kako ono što nije i ono što jeste, a odnose se na istu stvar, mogu biti zajedno, a da se jedno dru​gom ne suprotstavljaju i međusobno isključuju – prigovor je logiciteta ukotvljenog na figuri “ili-ili”, koji nije u stanju da unutar pojma suve​reniteta uvede heterogeni elemenat.

Suverenitet Bosne i Hercegovine u diskursu ZAVNOBiH-ovske rečenice je, prema tome, u onome što je potvrđuje i, istovremeno, negira, u onome što ona, zapravo, jeste i, u isti mah, nije – jedno nije i jedno jeste kao preskripcija i norma. Negacija – “Bosna i Hercegovina nije ni srpska, ni hrvatska, ni muslimanska”, čini je nedje​ljivom. Njeni heterogeni elementi, kao nosioci suvereniteta, ne mogu je podijeliti, jer im ona zacijelo i ne pripada; njen suverenitet je suvere​nitet višeg ranga, koji pripada i suverenitetu “poretka čovječansta” (Jaspers). Afirmacija – “Bosna i Hercegovina je i srpska i muslimanska i hrvatska”, takođe utkana u njen suvernitet, omogućuje, u reverzibilnom odnosu sa negaci​jom, da heterogeni dijelovi izbiju i, kao takvi, konstituiraju njenu homogenost, koja je homo​genost ne unifikacije, asimilacije ili potčinjavanja, nego mnogostrukosti i različitosti. Riječ je o dvostrukoj afirmaciji: potvrđivanja i poricanja, onoga što jeste i onoga što nije, homo​genog i heterogenog, identičnog i neidentičkog. Time se, ovom dvostrukošću, subjektivitet Bo​sne i Hercegovine, sa stanovišta njegovih hete​rogenih elemenata, konstituira i objavljuje kao transnacionalan, što energiju njihovog samopotvrđivanja upućuje na polje komunikacije, a ne zatvaranja i izolacije. Homogenizacija koju grade heterogeni elementi, njeno je poricanje kao potčinjavanja i asimilacije drugog i razli​čitog i njeno potvrđivanje kao subjektiviteta cjeline, koji izrasta iz mnogostrukog, neidentičnog, heterogenog.

Riječju: apsolutni iskaz suvereniteta, izre​čen pravilom sintaksičke figure “ili-ili”, kod je njegove impe​rativne homogenizacije, bez drugog i različitog. Heterogeni elemenat, kao subverzivan u polju homogenizacije, u diskursu se isključuje, dok se u poretku djelovanja potčinjava. ZAVNOBiH-ovska rečenica, međutim, u svom diskursu, pri če​mu bliskost njegovog poretka poretku metafore, istina bez supstitucije, ne dovodi uopšte u pi​tanje njegovu preskriptivnu jasnoću i preci​znost, logicitetom sintaksičke figure “ni-i”, uvodi heterogeni elemenat i time u onom što iskazuje – pojam su​vereniteta Bosne i Hercegovine – postavlja sas​vim drugi odnos hererogenih i homogenih mo​menata. Ona, zapravo, i počinje s drugim, onim što nije, ne-smislom, negacijom, što tek onda i omogućuje da se pojavi i na njega osloni i prvo, ono što jeste, smisao, pozitivno i da njihov re​verzibilan odnos slovi i kao iskaz subjektiviteta Bosne i Hercegovine.

Nije li, na koncu, i ovaj tekst počeo s dru​gom, a ne prvom rečenicom.

                                                                                      Odjek, 19/20,1991.
Boravište zavičajnosti i tuđine
Razgovor o bosanskom duhu

U raspravama o bosanskom duhu, posebno aktualiziranim u posljednje vrijeme, javljaju se tri sintagme koje pretendiraju da pokriju isti sadržaj – bosanski duh, duh Bosne i bosanske duhovnosti. Ipak, razlike postoje?

Razlike nisu samo terminološke. Duh se nalazi u svakoj od njih. Ali – koji? Duh kao re​ligiozni ili stvaralački princip? Možda – božan​ski duh kod Kanta ili apsolutni i objektivni duh kod Hegela? Ili, još: duh koji samo u djelima po​stoji i u njima se objektivira? Napokon, duh iz flaše? Sve ove konotacije su sadržane u ovoj riječi, kao i još mnoge druge koje ovdje nisu ni pomenute. U Vašem pitanju stoji, međutim, i njegova bliža odrednica – bosanski ili duh Bosne, bosanska duhovnost. Na koju varijantu mnogo​strukog smisla ovog pojma one aludiraju? 

Po svemu sudeći, i na ono njegovo određenje koje je Hegel razvio u formi objektivnog duha, a koji po​drazumijeva “životni skup individuuma, koji od njih ne samo da nije stvoren nego štaviše sači​njava tlo iz kojeg one duhovno proizilaze.” Oblici tog duha su pravo, moralitet i ćudorednost, ili drugačije, njegova apstraktna forma, zatim, su​bjektivni odnos pojedinca naspram zajedničke svijesti i, najzad, zajednička svijest koja se u državi ostvaruje, ispunjava državu i tako po​staje vidljiv.

Iz ovog Hegelovog misaonog obzora je i lan​sirana sintagma bosanski duh (Muhamed Filipović), analogna Hegelovom objektivnom, naro​dnom duhu – upravo zato je sintagma bosanski duh primjerenija od sintagme duh Bosne – koji se u Bosni, sa pojavom partikularnog, nacional​nog duha, čiji je prirodni tok, moglo bi se reći, diskutabilan, umnožava i desupstancionira.

Bosanski duh, kao narodni i univerzalni, rastače se u nacionalnim partikularizmima koji nisu u stanju, svojom heterogenošću, da homo​geniziraju ćudorednu ideju zajedničke svijesti koja se ostvaruje u državi, te se ona (država) istura na klisko tlo stalnog razdvajanja i cijepanja i spolja i iznutra. Štaviše, sa ovog stanovišta, i posljednja redefinicija utemeljenja državnosti Bosne i Hercegovine, što se dogodila u odlukama ZAVNOBIH-a, propustila je priliku da bosanski duh homogenizira i kao narodni i kao nacionalni – na tom principu identiteta narodnog i nacio​nalnog duha, demosa i etnosa, formirane su uglavnom i sve drža​ve u Evropi kao nacionalne države – i tako ra​zdaljinu između univerzalno narodnog i partikularno nacionalnog premosti na taj način što bi narodno i nacionalno padali u Jedno. Time bi država Bosna i Hercegovina imala svoj homoge​ni supstancijalitet, bila bi identična samoj sebi, a hegelijanski konstrukt identiteta i totaliteta, što se zasniva na centrizmu i isključivanju hete​rogenog, drugog, mnoštva, što i jeste iskustvo formiranja evrop​skih država, pa i identiteta Evrope, ili evrop​skog duha kao evropocentrizma, bio u potpuno​sti realiziran. Međutim, ovaj hegelijanski kon​strukt skončava u totalitarizmu, kulturnom hegemonizmu, asimilaciji i potčinjavanju drugog i različitog, što je potpuno neprimjereno ukup​nom iskustvu Bosne. To je i bio razlog da se u najnovijim diskusijama o bosanskom duhu po​nudi i supstitucija pojma duh sa pojmom duhov​nost, i to je ona treća sintagma u Vašem pitanju, koja, unutar hegelijanskog konstrukta, ništa bitno ne mijenja na samoj stvari. Treba, po mom mišljenju, dekonstruirati hegelijanski kon​strukt, uprkos tome što mu evropsko povijesno iskustvo ide u prilog. A što se tiče sintagme bo​sanski duh, ja sam joj pretpostavio termine paradigma i idiom koji zajedno, čini mi se, prisnije korespondiraju sa onim što bismo mogli nazvati differentia specifica Bosne i Herce​govine.

Kakvo je u kontekstu iskustva Evrope, iskustvo Bosne i bosanskog duha?

Bosanski duh kao narodni, povjesno se “raslojio” artificijelno ili ne, to u ovom času nije uop​šte važno, na tri partikularna nacionalna duha, kojem je pridodat i četvrti – jevrejski, i ta se či​njenica nipošto ne smije smetnuti s uma, jed​nostavno zato što reverzibilni procesi u povjesti nisu mogući, ukoliko i sama istorija nije samo jedna obična farsa. Ali, sa ovim svojim “raslo​javanjem” bosanski duh nije ostao prazan, niti se raspao na osamostaljene partikularizme; napro​tiv, on se ispunjava energijom samopotvrđivanja njegovih dijelova, koja se upućuje na polje komu​nikacije, a ne zatvaranja i izolacije. S druge strane, bosanski duh i onda kada je određivao i imenovao samo narodni duh, koji se još nije bio “pocijepao” na nacionalne partikularizme, nije bio homogen; on je svoju homogenost i ćudorednu ideju kao zajedničku svijest gradio na drugom i različitom, omogućujući tako hetero​genom da se u njega uključi i dođe do svog punog izražaja, a ne nestane, asimilira se ili potčini. Jer, zemlja, to sam istakao i na jednom dru​gom mjestu, koja je u srcu Evrope uspjela omogućiti višestoljetno boravište i zavičaj za sve četiri glavne, monoteističke, u osnovi, ma šta ko o tome mislio, ipak u povijesti nepomirljive re​ligije, u povijesnom evropskom okruženju pred​stavlja svojevrstan skandal. Kažem: skandal, za​to što je ukupna evropska povijest u znaku monoreligijske homogenizacije koja je isključivala drugo i različito kao nešto što joj je strano i tuđe, ako ne i neprijateljsko. Homogenizacija iden​tičnog, usredsrijeđenog protiv drugog i neiden​tičnog, predstavlja tragičnu stranu evropske kulture i povijesti. Bosna je u tome izuzetak i po tome predstavlja svojevrsni skandal; ona je široko otvorila vrata drugom i različitom i tako postala boravište zavičajnosti i tuđine, autono​mije i heteronomije, onoga što jeste ovdje i onoga što jeste tamo, što je sve skupa i ideal kome se u sintagmi Evropa različitosti i sama Evropa u novije vrijeme, makar i deklarativno, zavje​tovala. Fenomenologija inter/regionalnosti je povijesno iskustvo Bosne koje se iskazivalo u njenoj paradigmi i idiomu, ili bosanskom duhu kao iskustvo mnogostrukog, rasredištenog, poliperspektivnog. A iz ovog iskustva izrastao je i jedan novi tip etike, pa ako hoćete i estetike.

Dakle, u koegzistenciji razlika ogleda se bosanski duh!

Upravo tako. U koegzistenciji razlika, otvo​renosti prema drugom i različitom, njihovoj raz​mjeni energija i komunikaciji, a ne u njihovom zatvaranju unutar sebe, sintezi ili jedinstvu, očitava se bi'lo Bosne, iz čega su izvedene i sve druge njene povijesne, etičke i kulturne osobenosti, koje su upraavo sada stavljene na strašnu kušnju i probu. S druge strane, ute​meljena na razlici, gdje diferencijacija ne znači dezintegraciju, nego jedan kvalitetno novi vid integracije – diferencijacija koja sa sobom ne nosi i integraciju je besmislena – kao svojoj paradigmi i idiomu, Bosna i Hercegovina jedino i može da funkcionira kao razlika i dioba. A ono što je i samo razlika i dioba i što jedino kao takvo može da funkcionira, nije istovjetno sa samim sobom, te se nikako ne može dijeliti, niti je podložno bilo kakvom rasparčavanju, a da se ono samo ne pokopa u ništavnost. Nažalost, sli​jepa energija, neprijateljski nastrojena prema drugom i različitom, utemeljena na koncen​traciji vojne sile i vođi, religijskoj moći kao spoljašnjoj, ali fatalnoj privlačnosti koja budi afektivnost masa i na toj osnovi je homogenizira i upravlja da, zahvaljujući oružanom vojnom po​tencijalu, kartom, prividom i mitom ubija terito​riju, stvarnost i istoriju, nahrupila je i iz same paradigme, razlike, kojoj je Bosna i Hercegovina zavičaj i boravište. No, paradigma je neuništiva. Supstanca se i može dovesti u pitanje, ali paradigma ne. Stoga, Bosne ima i onda kada se čini daje nema. A ZAVNOBIH-ovska rečenica – “Bosna i Hercegovina nije ni srpska, ni hrvat​ska, ni muslimanska, nego i srpska i musliman​ska i hrvatska” – zasnovana na sintaktičkoj figuri “ni-i”, afirmaciji i negaciji u isti mah, nije iskaz pravnika, političara ili naučnika, nego ponajprije pjesnika, ili, još preciznije: iskaz same objave koja ne podliježe kartezijanskoj sumnji. 

Oslobođenje, 2.5.1995.                                     Razgovarala: Divna PERVAN


Sumrak kulture i civilizacije

Apokaliptični udes Bosne i Hercegovine

Apokaliptični udes Sarajeva, Mostara, Foče, Zvornika, Bosanskog Broda, riječju – cijele Bo​sne i Hercegovine, njene povijesti, materijalne i duhovne kulture, traje nesmanjenim tempom i paklenom žestinom i brutalnošću. Bezobzirni govor ne-ljudskog ne samo da je začepio usta i definitivno ućutkao govor ljudskog, nego ga je upregao u svoja kola i natjerao da mu služi u razaranju i destrukciji svega onoga što je on sam stvorio.

Očeličena soldateska i oficirska kasta, ma​nijakalni jahači apokalipse iz diluvijalnih šuma, čovjekov svijet i svijet života u cjelini, pretvorili su u jednu jedinstvenu metu u kojoj nije uvedena nikakva razlika: čovjek i panj, kate​drala i šupa, tvornica i deponija, dječja suza i kamen, jednoobrazni su i imaju istu vrijednost na njihovom nišanu i obaraču. Zaklanjajući se iza jednog čovjeka, jedne nacije i jedne kulture da bi time samo oslobodili negativnu energiju govora ne-ljudskog, oni bespoštedno ubijaju čovjeka uopšte, njegov ljudski svijet i kulturu u cjelini. Jer: govor ne-ljudskog je govor nasilja. Za njegovu artikulaciju čovjek još nije uspio iznaći pravu riječ. Ma kako da ga opiše ili izgo​vori, on ga nije artikulisao: govor ne-ljudskog je uvijek više od onoga što se o njemu govorom ljudskog uopšte može reći. Diluvijalne spodobe bez lica, koje ga izriču – prikrivene uni-formom, kao kod naci-socijalizma, ili čarapom, kao kod Kju-Kluks-Klana – sedimentirani, bogati i ra​znovrsni zasad čovječanstva pretvaraju u prah i pustinju, objavljujući time sumrak njegove kul​ture i civilizacije. Nisu li i jahači apokalipse, sijači praha i proizvođači pustinje, prvo morali da izgube svoje lice?

Teror, nasilje, razaranje, zločin, genocid – jezik su govor ne-ljudskog, čiji efikasni i neumo​ljivi vokabular, kao što su to, na primjer, nož, kama, granata, snajper, bomba – koji ispunjava moju podrumsku svakodnevnicu – govor ljudskog čine definitivno bespomoćnim i uniženim. Kako se onda uopšte suprotstaviti govoru ne-ljudskog govorom ljudskog, kada ga on nije u stanju, svo​jom leksikom i svojom sintaksom, ni da imenuje, a kamoli obuzda i obesnaži. Ljudsko i njegov govor su utamničeni: govor ne-ljudskog ih je učinio taocem pomamljenih jahača apokalipse.

I riječ, kaže se, ubija, pogotovu ako je pre​jaka. Ranko Marinković u riječi nož u slovu ž, vidi onaj bljesak oštrice, koji prodire u dubinu tijela, sve do srca, i tako uskraćuje i usmrćuje život. Ako je to tako, kako je onda govorenje ljudskog tako krhko i nemoćno u odnosu na go​vor ne-ljudskog? Ako i riječ ubija – možda zato što je bila prva, a ono što je prvo nosi u sebi i posljednje – kako se onda ona ne može suprotsta​viti govoru ne-ljudskog, koji je uistinu samo i jedino diskurs smrti i ubijanja? Postoje, istina, različite smrti i različita ubijanja, ali je samo smrt u mediju govora ne-ljudskog nasilna, de​finitivna i neopoziva: smrt čovjeka i njegovog doma, njegovog grada i njegovog zavičaja. Pred egzekutivnom ekspeditivnošću i savršenstvom govora ne-ljudskog, govor ljudskog uzmiče i pre​daje se.

Ipak, iako utamničen i obezoružan, govor ljudskog može, svojom leksikom i sintaksom, uraditi nešto što ne može govor ne-ljudskog; može, zapravo, imenujući jahače apokalipse, uprkos toga što su oni izgubili svoje lice, učiniti ih besmrtnim, tim prije što govor ne-ljudskog, koji umije samo izricati smrt i ubijanje, u od​nosu na jezik bez-smrtnog, iskazuje svu svoju nemoć i inferiornost. I ja, iz svoje svakodnevnice taoca govora ne-ljudskog, iščekujući svakog časa njegovu ubojitu riječ u vidu snajperskog kuršuma, granate ili njenog gelera, hoću da imenu​jem jahače apokalipse i time ih, onim što mi je još jedino preostalo – govorom ljudskog, učinim besmrtnim. Karadžić Koljević, Plavšić, Maksimović (neka mi ne zamjere oni koje nisam ovoga puta pomenuo), zahvaljujući nezapamćenim količinama Zla i rijetkom “ljepotom” Zločina (zar gradovi-buktinje i gradovi-zgarišta Bosne i Hercegovine ne uzbuđuju svojom ekspresivnošću), koji su ishod i rezultat njihovog supe​riornog ovladavanja gramatikom i estetikom go​vora ne-ljudskog, obezbijedili su sebi trajno mjesto u povijesti. Pustinja koja raste će sa dužnim pijetetom prononsirati njihova imena i evocirati njihove likove – likove koji su konačno izgubili lice. I glas – za nesigurni i krhki govor ljudskog.

                                                                                 Oslobođenje, 13.5. 1992.                                     


Karta i teritorija

Postoji kod Borhesa basna o karti i teritoriji, za koju Bodrijar veli da se nekada mogla sma​trati najljepšom alegorijom simulacije. U toj ba​sni kartografi carstva izrađuju njegovu kartu tako detaljno da ona na kraju veoma tačno pok​riva cijelu teritoriju. No, sa opadanjem carstva ta se karta malo po malo krza i propada, tako da se od nje još mogu razabrati samo neki parčići u pustinji. Kao minuciozna i adekvatna simulacija teritorije, karta dijeli, zacijelo, i njenu sud​binu.

Bodrijar, na ovu parafrazu Borhesa, još dodaje: ”Ta je basna za nas prevaziđena i posjeduje još samo diskretni šarm drugorazrednih simulakruma”, što je sasvim u suglasju sa njegovom teorijom simulaeije i simulakruma, koja briše razliku između karte i teritorije, imaginarnog i stvarnog, mita i istorije. Miješanje karte i terito​rije, pričina i stvarnog, mita i istorije, usljed izbrisane razlike između njih, kao odlika “prvorazrednog” simulakruma, principu realnosti pretpostavlja treće područje bitka – područje nadstvarnog. U njemu se događa proces odumi​ranja smisla i ne-smisla; simulakrum je denun​cirao besmrtnost smisla, koji je svoju vladavinu, sa prosvjetiteljstvom, htio da prokrijumčari kroz privid, što je, uistinu, besmrtan. Načelo ravnodušnosti, takođe, odlika savremenog svi​jeta života, posljedica je ovog obrata.

Borhesova basna, međutim, čuva – u relaciji karte i teritorije, privida i stvarnosti – neokrnje​no načelo realnosti, zasnovano na razlikovanju jednog i drugog: karta je precizni i cjeloviti odraz teritorija, njegov dvojnik koji hoće, čak i u veličini, da se sa njim poistovjeti, te sa osipanjam teritorija – carstva, osipa se i buca i njegov dvojnik – karta, čiji se neki parčići mogu još samo razabrati u pustinji, ostatku toposa na ko​jem je nekada bilo carstvo. Ili, drukčije, karta više nije simulacija teritorija, jer njega kao rea​liteta više, zapravo, i nema. A, onda – nema ni njegovog odraza koji ga tačno prekriva. Kako bi, uostalom, taj ogromni dvojnik – karta jednog prohujalog carstva, mogla pokrivati samo male parčiće teritorija, koji su od carstva ostali, a da se i ona sama ne podere? Otuda za Bodrijara Borhesova alegorija, utemeljena na principu stvarnosti i njenog udvajanja, predstavlja samo “diskretni šarm drugorazrednih simulakruma” čije je vrijeme već za nama; ona pripada prošlosti.

Ipak, Borhesova parabola iskazuje kudi​kamo veću žilavost ovdje i sada, od onog nekada, gdje ju je Bodrijar smjestio. Ona, istina, izokrenuta naopačke – teritorija-stvarnost ne prethodi karti-prividu, niti je karta odraz terito​rije, nego obrnuto: karta prethodi teritoriji; ona (teritorija) je njen odraz – upravo ovdje, u zemlji-teritoriji Bosni i Hercegovini, dovršava katastrofičnu bilansu svoje dijobolične inverzije. Kažem: dijabolične, zato što izokretanje prin​cipa realnosti i postavljanje karte-privida na mjesto teritorije-stvarnosti, pri čemu karta ne pokriva teritoriju, ma kolika ona bila, kao u Borhesovoj basni, nego teritorija kartu, trijumf je demonijaškog i satanskog u samom tom prin​cipu. Tim prije što je karta slika koja ne pri​kazuje svoj model-teritorij, niti je pravljena po njegovoj mjeri, nego je simulacija nepostojećeg modela-teritorije, kojeg hoće da učini stvar​nošću: ono što u kartu nije ucrtano, to i ne po​stoji, ili, postoji, ali ga onda iz stvarnosti-teritorija treba prebrisati, unuštiti ili razoriti, kako bi se nepostojeći model karte-simulacije mogao poklopiti sa zbiljom. A pokriti teritorijom kartu, “razvući” je ili “sabiti” kako bi se sa kartom poi​stovjetila, kao njen odraz, nije više posao ludih kartografa i vještih crtača, nego satansko djelo.

Ne dolazi li samo preko pakla karta-privid do svog teritorija-stvarnosti? I dok u Borhesovoj paraboli teritorija ubija i uništava kartu, ovdje u njenoj izvrnutoj, dijaboličnoj perspektivi, karta uništava i ubija teritoriju. Pustinja koja se u nju useljava, sadrži u sebi još samo dim i prah stvarnosti, i to sve unutar principa real​nosti, koja funkcionira po nalogu karte-privida, a ne teritorije-zbilje. Ne radi se ovdje, zacijelo, o onom tipu demonijaštva, inkarniranog u slici Dorijana Greja: karta-slika je stvarnost, teritorija-zbilja - stvarni Dorijan Grej - je privid, ali se ovdje karta-slika i teritorija-zbilja ne ogledaju, kao u ogledalskoj slici, jedna u drugoj, niti se karta odražava u teritoriji; ona -  karta-slika kao stvarnost - isključuje mogućnost nasilja i zločina nad terito​rijem-prividom, jednostavno zato što privid nije smrtan; za istorijsko vrijeme on ne postoji. Ili, drukčije, ako je slika Dorijana Greja stvarnost, a on sam privid, onda mu doticaji vremena ne mogu ništa; on je za njih nedodirljiv. Slika-stvarnost za njega umire; ona je smrtna.

Izvjesno je, međutim, da u ovoj dijaboličnoj predstavi silovanja stvarnosti i njenog nasilnog ubacivanja u nepostojeće, imaginarne modele karte, karti nisu dostatna sredstva crteža i crtarije – linija, papir, boja – kao u Borhesovoj mapi, u ko​joj se teritorija odražava i kao u ogledalu ogleda; ona, za ucrtavanje i brisanje prisustva, zahti​jeva kudikamo ubojitija i efikasnija sredstva, koja joj, u poretku djelovanja, osigurava koncen​tracija i kondenzacija moći, utemeljena, prije svega, u vojnom i oružanom potencijalu: karta, privid, mit, postaju teritorija, stvarnost, istorija samo zahvaljujući njemu i posredstvom njega.

Simulacija teritorije-stvarnosti i njeno na​silno upisivanje u kartu-privid, za što se još juče vjerovalo daje sa fašizmom nepovratno ostalo u povijesti, kao jedna od njenih najcrnjih mrlja, koje se ne mogu više ponoviti, zaigrala je upravo ovdje u zemlji-teritoriji Bosni i Hercegovini, u samom srcu Evrope, koja u sintagmi Evropa različitosti traži svoj novi identitet, svoje di​jabolične orgije krvavih crtarija, koje, umjesto linija, boja i njihovog poretka, pokrivaju rask​omadana ljudska tjelesa, gradovi-buktinje, i gradovi-zgarišta, kolone i logori raseljenih ljudi, etničko čišćenje teritorija po nalogu karte-privida, smrti koje se dijele sa drugim, patnja i užas prisustva. Besramni pragmatizam i ro​mantičarsko kvazi prirodno pravo, koje je ne-pravo druge prirode, a za koje Bloh kaže da su svojim ukrštanjem stajali u osnovi proizvodnje simulacija, koje su oblikovale topografiju karte-privida fašizma, ispunjavajući je učincima najsavršenije tehnologije ubijanja i čišćenja terito​rije-prisustva, nisu, dakle, kako to misli Bodrijar, skončali na smetljištu istorije, niti je vri​jeme dijaboličnih orgija karte, privida i mita nad teritorijem, stvarnošću i istorijom daleko za nama; ono je, sa svim bogatstvom figura fašizma, što su dovele do procesa utemeljenja moći, koja je u stanju da imaginarnu mašinu karte pretoči u društvene institucuje, sposobne da čereče i siluju teritoriju – besramni pragmati​zam i romantičarsko kvazi prirodno pravo, vo​jna moć i vođa, religijska moć, kao spoljašna privlačnost koja okuplja stanovništvo i budi nji​hovu afektivnost (Bataj misli da u fašizmu, iako preovladava vojna moć, ona se ipak ne može razlučiti od religijske), najzad, despotizam, ne​znanje i barbarstvo – sablasno isplivalo na scenu i zavelo diktaturu zločina, razaranja, genocida, raseljavanja i istrjebljenja čitavih naroda i čišćenja teritorija od njihovih tragova. Nije riječ ovdje ni o kakvom ludilu, niti bezumlju, imagi​narna mašina karte je umna – neumne su samo posljedice nasilja koje ona vrši nad teritorijom-zbiljom.

Teror i nasilje nad teritorijom-stvarnošću karte-privida, u liku reanimirane sablasti faši​zma – a što je zločin nad “uspravnim hodom i ljudskim dostojanstvom” (Bloh) – nije u znaku implozije; ono je eksplozija koja snažno uzdr​mava sve temelje i sve strukture Zapada i svije​ta u cjelini. Jer, istaknuto je to i najednom dru​gom mjestu, ništa što se danas događa ne ostaje samo na onom mjestu gdje se dogodilo; ono is​tovremeno potresa i pravi pukotine i poderotine na mreži odnosa, koji uređuju poredale Evrope, Evrope različitosti, pa i cijelog svijeta. Dogovor kojim se proklamuje pravo na život, a koji je pot​pisan u Hagu 1989. godine, ne cilja samo na ra​zorno dejstvo zatrovanog ozonskog omotača, nego i na ugrožavanje i osporavanje tog prava, što dolazi do institucionaliziranog nasilja čovjeka nad drugim čovjekom, jedne nacije, ra​se, ili vjere nad drugom, jedne kulture nad dru​gom, sve do ostrašćenih militarizama, pri čemu se, u borbi za prevlast i dominaciju, prava na “goli” život čovjeka, naroda, prirode i kulture, definitivno gube i gase. Nije li, stoga, sa potpisivanjem ovog dogo​vora, Evropa preuzela obavezu da će osigurati elementarno i primordijalno pravo, pravo na život, što svojom prvotnošću zahtijeva i sva ostala, a koje se ovdje, na očigled cijelog svijeta, brutalno krši i ignorira. Napokon, ako se sam svijet nalazi, kako to misli Bodrijar, u pred-katastrofičnom stanju, stanju stalne odgode katastrofe, što mu, uzgred budi rečeno, veoma dobro polazi za rukom, onda mu je detonacija katastrofe, koja je ovdje sa nečuvenim praskom eksplodirala, i doslovno u ušima. Nas je ona, ako su nam uši još uopšte i ostale, već odavno sas​vim zaglušila.                                                                                         

                                                                                      Odjek, jula, 1993.




� Dio ovog teksta izložen je na Okruglom stolu sovjetskih i jugoslovenskih naučnih radnika na temu Kultura i Evropa poslije 1992, koji je održan u proljeće 1991. godine u Prohorčinskom, Republika Srbija, a potom i objavljen na ruskom, u publikaciji Vstreči evropskih kultur, Maskva, 1996. Cjelovit tekst je  objavljen  u septebarskom broju Odjeka 1991. 


� Konsekvencija ovih hinjenih protivrječnosti je para�doks nad paradoksima: Jugoslavija ratuje protiv Ju�goslavije; ona razara i „ždere“ samu sebe.


� Nije trebalo dugo čekati, nakon ovog razgovora, a da zlokobno pretskazanje stanja koje “lebdi u zraku”, preraste ovdje, u našoj neposrednoj blizini, u stanje stravičnog razaranja i pomora čovjeka, njegove kulture i prirode (kultura koja se uništava nije kultura naroda, u ime kojeg se taj barbarski čin vrši, nego čovjeka, a onda, trebalo bi biti, i onoga koji je uništava). Opisu jezovivitih i, u svojoj spektakularnosti, monstruoznih prizora, u kojima se vonj raspadajućeg i raščerečenog ljuskog tijela miješa sa paklenim ognjem, dimom i somnabulnom prašinom razorenih prirodnih i kulturnih bića, nije dorasla nijedna fenomenologija.


� Pitanje skrivenih struktura, koje ispod žita djeluju, isprovocirano je, prije svega, otvaranjem demokratskih procesa kod nas, što nikako ne znači da one nisu, zamagljene demokrat�skom retorikom, prisutne i na evropskoj sceni.


� Požar rata u Zaljevu, koji je još bio aktuelan kada su vođeni ovi razgovori, višestruko je zasjenjen, pogotovu sa stanovišta destrukcija na političkom omotaču Evro�pe, požarom osvajačkog rata ovdje, kod nas, u samom srcu Evrope.


� Evo izvornika: “Danas narodi Bosne i Hercegovine kroz svoje jedino političko predstavništvo – Zemaljsko an�tifašističko vijeće narodnog oslobođenja Bosne i Herce�govine – hoće da njihova zemlja, koja nije ni srpska, ni hrvatska, ni muslimanska, nego i srpska i musliman�ska i hrvatska, bude slobodna i zbratimljena Bosna i Hercegovina, u kojoj će biti osigurana puna ravno�pravnost i jednakost svih Srba, Muslimana i Hrvata” (podvukao: S.M.). “Zemaljsko antifašističko vijeće narodnog oslobođenja Bosne i Hercegovine, Dokumenti 1943-1944, Knjiga I, Veselin Masleša, 1968., str.69.





